Абаза.
[id78942557|Leon], в двух словах...
Псхъа: 
Ари асурат апны йшагIбауа йапшта абаза айсыгIвчва рхъаква рсунта,рхъащтIахь,ахъаквта агьагьара апны абра ауырата йгIаквыржьуан.
АчIвыйа ауи ззырчпуз,йабагIалагауа ауи ацIас? 
Ашвуаква хIыбызшва апны ажва щарда,хIугIахъа рымч тата,ркъраль рымата аугIахъадуква йыршIагылата йнабакIуаз амтаква рпны йгIатыцIитIта йхIызгIаитI.УахьчIвала хIчважвара йалазтынгьи,йгIаныцIуа атараздзара хIазымхъвыцуата ажвагIвацата хIпыкв йыквугьи ауат йрыуата йщардапI,ауат йрыуапI ари йалхIыргуш ажвагьи 
Псхъа : ажва,ухъвырбыш зыргылуа ашвиражваква йрыуапI.Ахъачва ныжьта ари ажва дпхIвыста уахьчIвала зыбыз йыквху гьщардам,ажва йгIацIанакIуа ачвгьара йгIалцIла .УахьчIвала ауаса йцазтынгьи,ажва абаза ажвапI,ажва хъакI амата зджьара йгIалагатI ,ауи хъата йайаута йъагIалагаз алхIырганыс ацIыхъва хIтагылуаштI.
Ажва гIважвакIла йалапI : псы-хъа,апсы-йхъа. 
Ашвираква рпынгьи,ауи акIвпI йгIанырщтуа,ажва зхIвауа – «апсы йхъа шгIаргхыз апш упсхъа гIаргхтI.» 
ЙабагIалагауа ари ажва,ачIвыйа щтата йазщтIалыз ари ахIваща? 
Ахъахьла йшгIасырбаз апш,ари ажва,ашвуаква хIымч тата,хIыр хIымата,хIкъраль хIкъральта,аугIахъа дуква хIыршIагылата хIнабакIуаз амта акIвпI ащта найау. 
Акъраль ар,йара акъраль ауацIа акIвымкIвагьи,датша шIыпIаква,датша къральква рпныгьи айсра йцун,рышта амажаква дрытбгIун,йызгвыквсызи дари айбащра гIарбжьашвун,айбащракIгьи,гIвщрадъа йгьакIвшум.Ар йауата йщхаз,гIвыма шIыпIапI дъащхаз,йщхазгьи йгьзаджвым йгьгIвыджьым,рпхьадзара щардапI,ауат зымгIва рхъвадиква апсадгьылдза йгахра баргвыпI,йалкIгIата айбащра гIакIвшаз ашIыпIа,рпсадгьыл йачвыхъарата йаъазтын. 
Ауи ахIатырла,ар йауата йщхаз айсыгIв,йхъа хъырхуанта,ауи йгIауищтыз абрала атшы акIвдыр йадшIахIвала йыжвлара йчIвыла йрызгIаргхуан. 
Ауаса акIвпI йшгIаншаз ажва «АПСХЪА ГIАРГХТI»